Keflavík kom í veg fyrir að Íslandsmeistaratitillinn í úrvalsdeild karla í körfubolta færi á loft í gærkvöld. Keflvíkingar unnu þá Þór Þorlákshöfn í þriðja leik úrslitaeinvígisins.
Þórsarar voru búnir að vinna fyrstu tvo leiki einvígisins og þurftu því einn sigur til viðbótar til að tryggja sér titilinn. Það gekk ekki eftir því Keflvíkingar reyndust sterkari frá fyrstu mínútu og unnu leikinn með 14 stiga mun, 97-83. Staðan í einvíginu er nú 2-1. Fjórði leikur liðanna verður spilaður í Þorlákshöfn á föstudag og Þórsarar geta því tryggt sér titilinn á heimavelli. Vinni Keflavík mætast liðin í oddaleik suður með sjó.
Riðlakeppni Evrópumóts karla í fótbolta lýkur í dag og í kvöld með fjórum leikjum. Mesta spennan er í F-riðlinum þar sem Portúgal og Þýskaland eiga bæði í hættu á að sitja eftir. Heimsmeistarar Frakka eru með 4 stig og þegar öruggir áfram en Portúgal og Þýskaland eru jöfn með þrjú stig. Þrátt fyrir að Ungverjaland sé aðeins með eitt stig geta Ungverjar enn komist í 16-liða úrslitin með hagstæðum úrslitum í kvöld. Ungverjaland mætir Þýskalandi og Portúgal Frakklandi og hefjast leikirnir klukan sjö. Síðasta umferð E-riðilsins verður einnig spiluð klukkan fjögur í dag en þar eru Svíar öruggir í 16-liða úrslitin. Svíþjóð mætir Póllandi og Spánn mætir Slóvakíu en Slóvakar eru með þrjú stig, Spánverjar tvö og Pólverjar eitt.
Keppni í 32-liða úrslitum bikarkeppni karla í fótbolta heldur áfram í kvöld og eru tveir úrvalsdeildarslagir á dagskrá. Í Garðabæ mætast Stjarnan og KA og þá fær Keflavík Breiðablik í heimsókn. Þór frá Akureyri, Haukar og Völsungur tryggðu sér í gær sæti í 16-liða úrslitum keppninnar.
Spænski kylfingurinn Jon Rahm er kominn í efsta sæti heimslistans eftir sigurinn á Opna bandaríska meistaramótinu um helgina. Rahm tók toppsætið af Bandaríkjamanninum Dustin Johnson sem setið hafði á toppnum í 43 vikur samfleytt. Síðustu vikur hafa verið ansi magnaðar fyrir Rahm. Hann var með afgerandi forystu fyrir lokahringinn á Memorial-mótinu á PGA-mótaröðinni í golfi fyrir tveimur vikum en varð að draga sig úr keppni þar sem hann greindist með kórónaveirusmit. Rahm losnaði úr einangrun skömmu fyrir Opna bandaríska og tryggði sér svo sinn fyrsta sigur á risamóti.
Keflavík vann Þór Þorlákshöfn í þriðja leik liðanna í úrslitaeinvíginu um Íslandsmeistaratitilinn í körfubolta í gærkvöld. Riðlakeppni Evrópumótsins í fótbolta lýkur í kvöld.